Rijeka, 15. srpnja 2020.g.

**NAJAVA DOGAĐANJA I POZIV ZA MEDIJE**

# **RAZGOVOR: SANJAJU LI BILJKE SUTRAŠNJICU?**

**U okviru izložbe riječkog umjetnika Igora Eškinje "Sanjaju li biljke sutrašnjicu?", u četvrtak 16. srpnja 2020.g. u 20 sati u prostoru Delta Laba** (Delta 5, Rijeka) **umjetnik će razgovarati s Boštjanom Surinom, biologom iz Prirodoslovnog muzeja Rijeka koji je Eškinji pomagao u istraživačkoj fazi projekta.**  
**U pokušaju spajanja umjetničkog pogleda na riječki urbani okoliš sa znanstvenim pogledom botaničara i biologa,** **Eškinja i Surina razgovarat će o zanimljivim biljkama koje nastanjuju napuštene prostore nekada velike riječke industrije. Riječ je o biljkama koje u velikoj mjeri nisu autohtone za ovo područje, već su na različite načine stigle u Rijeku iz raznih dijelova svijeta.** Te su biljke Eškinji poslužile kao motivi u izradi tapeta od kojih se sastoji njegova izložba, nastala u okviru programskog pravca Dopolavoro projekta Rijeka 2020 – Europska prijestolnica kulture.

**Ulaz je slobodan, adogađanje je organizirano je uz poštivanje svih preporuka HZJZ-a za sprječavanje zaraze bolešću COVID-19. Radi zaštite vlastitog zdravlja i zdravlja svojih najmilijih, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski za lice.**

Podsjećamo, izložba *Sanjaju li biljke sutrašnjicu?*, Igora Eškinje bavi se biljnim životom koji nastanjuje napuštene industrijske prostore na Mlaki, Brajdici, Školjiću, Delti, Molo longu i Benčiću.  
Uzorke biljaka iz napuštenih riječkih industrijskih prostora umjetnik je transformirao u dizajnerske uzorke, predstavljajući ih u formi zidnih tapeta – obliku ukrašavanja interijera koji je u 19. stoljeću bio izuzetno izražen.   
U procesu rada na izložbi, Eškinja je surađivao s biolozima iz Prirodoslovnog muzeja Rijeka, Željkom Modrić Surinom i Boštjanom Surinom, s kojima je obilazio prostore nekadašnjih tvornica, skladišta i lučkih pristaništa koji su omogućili razvoj Rijeke i oblikovali je u urbani okoliš kakav danas poznajemo.

Izložba ostaje otvorena do 24. srpnja 2020.g., a moguće ju je posjetiti radnim danima od 17 do 21 sat. Ulaz na izložbu je slobodan.

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42